एयर बलमै अल्मलिएको नेपाल
दाबेदारमा हेरिएको नेपाल बिहीबार साफ यू–१९ च्याम्पियनसिपको आफ्नो पहिलो खेलमा पाकिस्तानसँग १–० ले स्तब्ध भएको छ । यसअघिका चारमध्ये दुई संस्करण जितेको नेपालको यो हारपछि समूह चरणबाटै बाहिरिने खतरा बढेको छ ।
काठमाडौँ — दाबेदारमा हेरिएको नेपाल बिहीबार साफ यू–१९ च्याम्पियनसिपको आफ्नो पहिलो खेलमा पाकिस्तानसँग १–० ले स्तब्ध भएको छ । यसअघिका चारमध्ये दुई संस्करण जितेको नेपालको यो हारपछि समूह चरणबाटै बाहिरिने खतरा बढेको छ ।पहिलो खेलको हारले नै प्रतियोगिताबाट बाहिरिइनसकेको प्रशिक्षक सुनिल श्रेष्ठले बताए । तर, नेपालले जसरी खेलेको थियो, त्यसअनुसार अगाडि बढ्न निकै गाह्रो हुने निश्चित देखिएको छ । नेपालका कप्तान एवं गोलरक्षक जियारत शेखको उत्कृष्ट बचाउहरूले गोलअन्तर कम गरेको थियो । समूह ‘ए’ मा नेपालले दोस्रो तथा अन्तिम खेल माल्दिभ्सविरुद्ध खेल्नेछ, जुन खेलमा जित हात पार्न नसके प्रतियोगिताबाट बाहिरन सक्छ ।अली जाफरले खेलको एकमात्र गोल ७६ औं मिनेटमा गर्दा जियारत आफ्नो पोजिसनमा थिएनन् । उनले त्यो प्रहार ठम्याउन पनि सकेनन् । जाफरले झन्डै २५ यार्ड टाढाबाट गरेको प्रहार सनसनी रूपमा गोल भयो । पाकिस्तानका प्रशिक्षक सद्दाब इफ्तिखारले गोल निकै उत्कृष्ट रहेको र जित त्योभन्दा महत्त्वपूर्ण भएको जनाए ।‘त्यो निकै अप्रत्यारिलो गोल थियो, गोलरक्षक आफ्नो पोजिसनमा नहुँदा त्यो गोल हुन पुग्यो,’ प्रशिक्षक श्रेष्ठले भने, ‘हामीले जति सोचेका थियौं, त्यसअनुरुप खेल्न सकेनौं । खेलाडीले मिहिनेत गरेकै हुन् । उनीहरूको शारीरिक बनोट हेरेर दोस्रो हाफमा एयर बल नखेल्ने रणनिति बनाएका थियौं, तर हाम्रा खेलाडीले नयाँ रणनीतिअनुसार खेल्नै सकेनन् ।’सुरुआतमा रक्षात्मक हिसाबमा खेलेको पाकिस्तानले त्यसपछि काउन्टर अट्याकमा नेपालमाथि चुनौती तेर्स्याएको थियो । गोलरक्षक जियारतले एकपछि अर्को बचाउ गर्दै पाकिस्तानलाई गोल गर्नबाट रोकेका थिए । मोहम्मद आदिल युनासले ३४ औं मिनेटमा अफसाइड ट्र्याप बिट गर्दै बनाएको खुला अवसर बाहिर हान्न पुगेका थिए । त्यसअघि नै पाकिस्तानबाट भएको दुई प्रहार जियारेत उत्कृष्ट बचाउ गरेका थिए ।जियारेतले ४० औं मिनेटमा शाह जहानको प्रहार पनि रोकेका थिए । नेपालको रणनीति एयर बलमै अल्मलिएको थियो । नेपालका दुई प्रहार इन्ज्युरी टाइम सम्भव भएको थियो । त्यो पनि पोस्टलक्षित रहेन । इन्ज्युरी टाइमको पहिलो मिनेटमा दीपक थापामगरले लामो दूरीबाट गरेको प्रहार पोस्टको छेउबाटै गयो भने पाँचौं मिनेटमा अविनाश स्याङ्तानको कर्नरमा वैकल्पिक सुजन डंगोलले गरेको खुला हेड प्रहार पोस्ट माथिबाट बारिरियो ।अर्को खेलमा भारतले बंगलादेशलाई ३–० ले पराजित गरी दाबेदारिता प्रस्तुत गरेको छ ।